Проект!

Наредба за условията и реда за съставяне на  бюджетната прогноза за местните дейности  за следващите три години, за съставяне, приемане, изпълнение и отчитане на бюджета на Община Враца
Раздел І

Общи положения
Чл.1. (1) С тази Наредба  се определят условията и реда за:

1. съставяне на бюджетната прогноза за местните дейности за следващите три години;
2. съставяне, приемане, изпълнение и отчитане на общинския бюджет;

3. изготвяне, утвърждаване и актуализиране на разчетите за сметките за средства от Европейския съюз;
4. администрирането и управлението на сметките за чужди средства;
5. управлението на общинския дълг;

6. взаимоотношенията на общинския бюджет с държавния бюджет и други бюджети и сметки;

7. взаимоотношенията с второстепенните разпоредители с бюджет, други общини, финансови институции и местната общност.
         (2) Наредбата регламентира управлението  на общинския бюджет, сметките за средства от Европейския съюз, сметките за чужди средства и общинския дълг при спазване на следните принципи: 
1. всеобхватност – управлението на местните финанси се осъществява чрез бюджетите и сметките на разпоредителите с бюджет в Община Враца;
2. отчетност и отговорност – общинският бюджет се управлява по начин, който гарантира отчетността и отговорността  на разпоредителите с бюджети;

3. адекватност – съответствие на фискалната политика с макроикономическите показатели и социално-икономическите цели на общината;

4. икономичност – придобиването с най-малки разходи на необходимите ресурси за осъществяване дейността на общината, при спазване на изискванията за качество на ресурсите;

5. ефикасност – постигането на максимални резултати от използваните ресурси при осъществяване дейността на общината;

6. ефективност – степента на постигане целите на общината при съпоставяне на действителните и очакваните резултати от тяхната дейност;

7. прозрачност – създаване на възможност за информираност на обществото чрез осигуряване на публичен достъп до информация за местните финанси;

8. устойчивост – поддържане на текущи нива на приходите и разходите без риск за платежоспособността на общината или за способността за покриване на задължения в дългосрочен план;

9. законосъобразност - спазване на приложимото законодателство, на вътрешните актове и на договорите.
Чл.2. (1) Общинският бюджет е :

1. годишен финансов план, който се съставя, приема, променя, изпълнява и отчита съгласно Закона за публичните финанси. Бюджетът на община Враца включва всички постъпления и плащания за дейността на общината за съответната бюджетна година, с изключение  на постъпленията и плащанията, за които се прилагат сметки за средства от Европейския съюз и за които има изричен регламент и на операциите с чужди средства, за които са обособени сметки за чужди средства съгласно изискванията на Закона за публичните финанси и тази наредба.

2. документ за финансовата политика на общината;

3. ръководство за оперативната дейност;
4. средство за комуникация.
          (2) Общинският бюджет включва бюджета на първостепенния разпоредител с бюджет и  бюджетите на определените с решение на  общинския съвет второстепенни разпоредители с бюджет. 

          (3) С общинския бюджет се осигуряват парични средства за финансиране на местни и делегирани от държавата дейности в интерес на местната общност.

          (4) Кметът на община Враца организира и ръководи съставянето, внасянето в общинския съвет и изпълнението на бюджета на община Враца.
          (5) Кметът на общината разработва и утвърждава вътрешни правила за организация на бюджетния процес.       

Чл.3. (1) Бюджетът се съставя и изпълнява за една бюджетна година.

          (2) Бюджетната година започва на 1 януари и приключва на 31 декември на съответната година.

          (3)  Бюджетът се съставя в български левове.
Чл.4. (1) Разпоредител с бюджет е съответният ръководител на бюджетната организация.

          (2) Първостепенни разпоредители с бюджет са разпоредителите, които съставят, изпълняват и отчитат бюджет и са определени като такива със закон. Първостепенен разпоредител с бюджет по бюджета на Община Враца е кметът на общината.

          (3) Правомощия на първостепенен разпоредител с бюджет може да се делегират от първостепенния разпоредител с бюджет на негов заместник или секретаря на общината. Конкретните права и задължения по делегирането се определят със заповед. Делегирането не освобождава съответния първостепенен разпоредител с бюджет от отговорност за изпълнението  на делегираните правомощия.

          (4) Разпоредители с бюджет от по-ниска степен са тези, чиито бюджети се включват в бюджета на съответния разпоредител с бюджет от по-висока степен. 

          (5) Второстепенните разпоредители с бюджет по бюджета на община Враца се определят от общинския съвет по предложение на кмета на общината.

          (6) Второстепенни разпоредители с бюджет прилагат делегиран бюджет в случаите, когато това е определено със закон, както и когато въз основа на закон са определени от първостепенния разпоредител с бюджет да прилагат делегиран бюджет.

          (7) Първостепенният разпоредител с бюджет упражнява контрол върху процесите по планирането, съставянето, изпълнението и отчитането на бюджетите на разпоредителите с бюджет от по-ниска степен.
Чл.5.  Бюджетът на община Враца се приема от Общински съвет - Враца по предложение на кмета на общината, в съответствие с реда на Закона за публичните финанси и при условията на настоящата наредба.

Чл.6. (1) Основните показатели на бюджетите и сметките за средства  от Европейския съюз са приходите, помощите  и даренията, разходите, бюджетните взаимоотношения, бюджетното салдо и финансирането на бюджетното салдо.

           (2) Средствата от помощи и дарения по международни програми и договори се разходват съгласно изискванията и клаузите на съответните програми и договори.

           (3) Средствата с източник инвестиционен заем се разходват  съгласно клаузите на сключените договори.

Чл.7. Собствените приходи по бюджета на Община Враца включват постъпленията от:   

1. местни данъци;

2. местни такси;

3. предоставяните от общината услуги и права;

4. управлението и разпореждането с общинско имущество;

5. глоби и имуществени санкции;

6. лихви, неустойки и други неданъчни приходи;

7. постъпления от приватизация;

8. други постъпления

Чл.8. (1)Разходите по бюджетите на разпоредителите с бюджет се  класифицират по показатели въз основа на икономически и функционален признак.

(2) В разходната част на общинския бюджет се определят средства за финансиране на местни и делегирани от държавата дейности, както и дофинансиране за делегираните от държавата дейности
(3) В разходната част на  общинския бюджет се определят средства за  финансиране на текущи и капиталови разходи, както и разходите за лихви, такси и комисионни по обслужването на общинския дълг.

(4) Постъпленията от приватизацията могат да се разходват само за придобиване и основен ремонт на дълготрайни активи, за разходи, свързани с приватизационния процес, както и  за погасяване на ползвани заеми за финансиране на проекти на социалната и техническа инфраструктура.

Чл.9. (1) Бюджетният процес включва дейностите по съставяне на бюджетната прогноза за местните дейности за следващите три години и по съставяне, приемане, изпълнение и отчитане на общинския бюджет.

            (2) Бюджетният процес се управлява от кмета на общината и общинския съвет.
Раздел  ІІ
Финансова политика и управление

Чл.10. (1) Финансовата политика на общината представлява система от цели, принципи на управление и правила по отношение на бюджета на общината, бюджетния процес и финансовите взаимоотношения. Целите на общината са заложени в общинския план за развитие, Програмата за управление на общината и оперативните годишни планове.

           (2) Основна цел на финансовата политика на общината е поддържане на финансова основа, достатъчна за предоставяне на такова равнище на общинските услуги, което отговаря на потребностите и на възможностите на местната общност.

           (3) Финансовата политика на община Враца гарантира способността на общината да поддържа стабилно финансово състояние.

Чл.11. (1) Общината финансира текущите си разходи с текущи приходи и остатъци от минали периоди.
            (2) Текущите разходи и приходи се актуализират при възникнали възможност и потребност.

            (3) Общината не може да използва бюджетни и счетоводни практики, допускащи балансирането на текущия бюджет за сметка на бъдещи бюджети.

            (4) Бюджетният излишък в края на годината, без средствата с целеви характер може да се използва за капиталови разходи през следващата бюджетна година, само ако няма неразплатени или просрочени задължения.

            (5) Текущите разходи не могат да се финансират с общински дълг.

            (6) Краткосрочен дълг може да се ползва единствено за финансиране на временен паричен недостиг в рамките на годината.

            (7) Общината не финансира самостоятелно услуги или обекти с регионално значение.

Чл.12. Политиката по приходите на Община Враца осигурява:

1. поддържане и актуализиране на бюджетни  прогнози за приходите;

2. прилагане на консервативен подход на планиране, с цел устойчивост на външни неблагоприятни икономически въздействия;

3. наблюдение на приходите с еднократен характер и въвеждане на специални мерки за компенсирането им в случай на риск от неизпълнението им;

4. интегрирано прилагане като основни на методите „анализ на тенденциите” и „анализ на облозите, недоборите и събираемостта” при прогнозиране на данъчните приходи;
5. прилагане на такси и цени на услуги при ясно определени потребители на услугите и разходи за предоставяне на услугите;
6. извършване на анализ на разходите по предоставяне на услугите и размерите на таксите и цените на услуги, като при необходимост размерите на таксите и цените на услугите, както и дадените облекчения се актуализират.

Чл.13. Политиката по разходите на Община Враца осигурява:

1. поддържане и актуализиране на бюджетните прогнози за разходите;

2. поддържане равнище на разходите, което способства за предоставянето на основни публични услуги и осигуряването на обществения ред и сигурност;

3. поддържане на резерви, които намаляват необходимостта от краткосрочно кредитиране и предпазват от ограничаване на разходите при неблагоприятни икономически въздействия.

Чл.14. (1) Инвестиционната политика на Община Враца се осъществява при съответствие с инвестиционната програма на общината, която е неразделна част от общинския бюджет и разполагаемия финансов ресурс за инвестиции през съответната бюджетна година.

          (2) Общината осигурява средства за инвестиции от своя бюджет и привлича такива от външни източници, в т.ч. от републиканския бюджет, от европейски програми и от донори. 

          (3) Общината използва финансово най- изгодните методи за финансиране на проектите в инвестиционната програма.
(4) Инвестиционната програма се приема с бюджета на общината и може да се актуализира през бюджетната година.

Чл.15. (1)Общината може да поема дългосрочен дълг за инвестиционни разходи в случаите, когато тези разходи не могат да се финансират с бюджетни приходи
          (2) Общината не може да поема дългосрочен дълг за текущи разходи.
          (3) Общината може да финансира временния бюджетен недостиг с безлихвени заеми от държавния бюджет и заеми от финансови институции.

Чл.16. Общината при възможност предвижда резерв за неотложни и непредвидени разходи, съгласно чл.95 от закона за публичните финанси.

Чл.17. Част от временно свободния финансов ресурс, формиран при изпълнение на общинския бюджет за съответната година може да бъде депозиран в банкова институция при наличие на осигурен оперативен финансов ресурс за изпълнение на бюджета. 
Раздел  ІІI
Фискални правила
Чл.18. Кметът на Община Враца и Общински съвет - Враца при съставянето, приемането и изпълнението на бюджета  на общината спазват съответните фискални правила по Закона  за публичните финанси.
Чл.19. Средносрочната цел за бюджетното салдо по бюджета на общината, изчислено на касова основа, е придържане към балансирано бюджетно салдо.
Чл.20. (1)  Средният темп на нарастване на разходите за местни дейности по бюджета на общината за прогнозирания средносрочен период не следва да надхвърля средния темп на нарастване на отчетените разходи за местни дейности за последните четири години.
(2) По-висок темп на нарастване на разходите спрямо този по ал. 1 се допуска само при  компенсиране с допълнителни мерки, водещи до увеличаване на бюджетните приходи. Допълнителните мерки следва да водят до устойчиво нарастване на собствените общински приходи и да нямат еднократен характер.

(3) Мерки, водещи до трайно намаляване на бюджетните приходи по бюджета на общината,  се компенсират с мерки  за трайно намаляване на  разходите.
Чл.21. (1) Годишният размер на плащанията по общинския дълг за общината във всяка отделна година не може да надвишава 15 на сто от средногодишния размер на собствените приходи и общата изравнителна субсидия за последните три години, изчислен на базата на данни от годишните отчети за изпълнението на бюджета на общината.

(2) Номиналът на издадените през текущата бюджетна година общински гаранции не може да надвишава 5 на сто  от общата сума на приходите и общата изравнителна субсидия по последния годишен отчет за изпълнението на бюджета на общината.

(3) Годишният размер на плащанията по дълга включва дължимите главници, лихви,такси, комисионни и други плащания по поетия  от  общината дълг.

(4) Когато предстоящо плащане  по съществуващ дълг, който е предмет на рефинансиране, е дължимо на дата, предхождаща датата на поемане на рефинансиращия дълг, общината задължително заделя паричен резерв за предстоящото плащане по съществуващия дълг в рамките на  размера, определен по ал. 1.

(5) В ограничението по ал. 1 не се включва дългът на общините по временни  безлихвени заеми и по предоставени им заеми от други лица от сектор „Държавно управление“.

(6) Със Закона за държавния бюджет за съответната година може да се определя максимален размер на дълга, който може да бъде поет от общината през бюджетната година извън ограниченията по ал. 1 и извън случаите по ал. 5 за авансово финансиране на плащания по проекти, финансирани със средства на Европейския съюз.

Чл.22. Община Враца представя в Mинистерство на финансите информация за състоянието и движението на дълга на общината, включително за намеренията за поемане на дълг, както и за издаване на гаранции, по ред и в срокове, определени от министъра на финансите.

Чл.23. С решението за приемане на общинския бюджет за съответната година  общинския съвет определя:

1. максималния размер на новия общински дълг;

2. общинските гаранции, които могат да бъдат издадени през годината;

3. максималния размер  на общинския дълг и общинските гаранции към края на бюджетната година.

Чл.24. Дължимите суми за лихви и погашения по главниците по общинския дълг съставляват приоритетно задължение на общинския бюджет.

Раздел ІV
Структура на общинския бюджет

 Чл.25. (1) Общинският бюджет включва:

1. приходи от:
а) местни данъци – при условие, по ред и в граници, установени със закон;

б)  такси – при условия  и по ред, установени със закон;

в)  услуги и права, предоставяни от общината;

г)  разпореждане с общинска собственост;

д)  глоби и имуществени санкции;

е)  лихви и неустойки;

ж) други постъпления;

з) помощи и дарения.

2. разходи за делегирани от държавата и за местни дейности, както и  във функционален разрез съгласно единната бюджетна класификация, за:
а) персонал;

б) издръжка;

в) лихви;

г) помощи и обезщетения за домакинства;

д) текущи субсидии;

е) капиталови разходи.
3. бюджетни взаимоотношения с централния бюджет и с други бюджети и сметки за средства от Европейския съюз;

4. бюджетно салдо;

5. финансиране.
Чл.26. (1) По бюджетите на второстепенните разпоредители с бюджет в бюджета на Община Враца не се предвиждат приходи, с изключение на помощи и дарения.

           (2) Алинея 1 не се прилага за делегираните бюджети.
Чл.27. Общинският бюджет е публичен и се контролира от местната  общност по ред,  определен от общинския съвет и от определените със закон компетентни органи.
Раздел V

Взаимоотношения на общинския бюджет с държавния бюджет и с други бюджети и сметки
Чл.28. (1) Бюджетните взаимоотношения, включително размерът им по видове между общинския бюджет и държавния бюджет, се определят със Закона за  държавния бюджет за съответната година.

           (2) Бюджетните взаимоотношения по ал. 1 може да се променят по реда на Закона за публичните финанси, въз основа на  друг закон или акт на Министерския съвет, ако това е предвидено със закон.

Чл.29. (1) Бюджетните взаимоотношения на общинския бюджет с централния бюджет включват:

1. трансфери за :
а) обща субсидия за финансиране на делегираните от държавата дейности;

б) местни дейности, включително обща изравнителна субсидия;

в) целева субсидия за капиталови разходи;

г) други целеви разходи;

д) финансови компенсации от държавата.      

2. временни безлихвени заеми.

        (2) В общинския бюджет се включват и бюджетните взаимоотношения с други бюджети и сметки  за средства от Европейския съюз. 

        (3) Средствата по ал. 1, т. 1 се предоставят въз основа на Закона за държавния бюджет за съответната година  и/или с акт  на Министерския съвет.

        (4) Средствата по ал. 1, т.1, букви „а“, „б“ и „в“ се предоставят в срокове,  определени  със Закона за държавния бюджет за съответната година.

Чл.30. (1) Държавата финансира делегираните на общината  държавни дейности с обща субсидия за тези дейности.

        (2) Общата субсидия за финансиране  на делегираните от държавата дейности се определя въз основа на приети от Министерския съвет стандарти за финансиране и натурални показатели за съответната дейност.
Чл.31. Общата изравнителна субсидия за местни дейности е предназначена да осигури минимално равнище на местните услуги в общината. Механизмът за разпределението на общата изравнителна субсидия по общини се определя със Закона за държавния бюджет за съответната година.
Чл.32. Размерът на целевата субсидия за капиталови разходи се определя от Закона за държавния бюджет за съответната година.

Чл.33.  (1) При извършване  на промени по реда на Закона за публичните финанси, размерът на бюджетните взаимоотношения на общината с  централния бюджет се смята за изменен от датата, посочена в писменото уведомление на  министъра на финансите.

           (2)  Промените по показателите на общинския бюджет в резултат на получени като трансфер или временен безлихвен заем средства от държавния бюджет и от други бюджети и сметки се извършват, без да е необходимо решение на общинския съвет.

Раздел VI
Съставяне на бюджетна прогноза за местните дейности за следващите три години и на общинския бюджет
Чл.34. (1) Кметът на общината организира съставянето на бюджетната прогноза и на бюджета на общината при спазване на указанията по чл. 67, ал. 6 от  Закона за публичните финанси.

        (2)  В бюджетната прогноза за местните дейности се включват и прогнози за:
1. общинските сметки за средствата от Европейския съюз – по основни показатели;

2. динамиката и състоянието на общинския дълг и на дълга, гарантиран от общината;

3. приходите, разходите и останалите показатели по чл. 14  от Закона за публичните финанси за контролираните  от общината лица, които попадат  в подсектор „Местно управление“ и чиито операции и средства не са включени в общинския бюджет;

4. финансите на контролираните от общината дружества и други лица, включително информация за прогнозните приходи, разходи и инвестиции, очакваната динамика и състоянието на техния дълг, финансови резултати, очакван размер на дивидента на общината, прогнозни стойности за субсидии, капиталови трансфери и други предоставяни от общината средства, изпълнение на проекти по програми на Европейския съюз;

5. очаквания ефект върху показателите на общинските финанси, включително за лицата по т. 3 и 4  от публично-частни партньорства и концесии за срока на прогнозата и до края на действието на  съответните договори, както и от други съществени, извършени или планирани сделки и операции на общината и нейните подведомствени разпоредители, които нямат пряк касов ефект върху бюджета на общината за периода на прогнозата.

          (3) Министърът на финансите може да дава указания относно обема, формата и съдържанието на информацията по ал. 2.

          (4) Министерството на финансите може да изисква от съответната община да му предостави информация по ал. 2.

Чл.35. (1) Кметът на общината разработва бюджетната прогноза на общината на базата на:

1. указанията по чл. 67, ал. 6 и по чл. 82, ал. 4 от Закона за публичните финанси;

2. допусканията за развитието на региона;

3. приетите от общинския съвет стратегия, прогнози за развитие на общината  и общинския план за развитие;

4. фискалните правила и ограничения, определени в Закона за публичните финанси;

5. предложенията на местната общност;

6. предложенията на второстепенните разпоредители с бюджет, както и на  бюджетните организации с общинска собственост.

          (2) Общинският съвет одобрява бюджетната прогноза по предложение на кмета на общината.

          (3) Кметът на общината представя в Министерството на финансите  бюджетната прогноза в сроковете, определени с бюджетната процедура.

Чл.36.  Кметът на общината разработва проекта за общинския бюджет по показателите по  чл. 45, ал. 1 от Закона за публичните финанси, със съдействието на кметовете  на кметства и кметски наместници на базата на:

1. одобрената от Министерски съвет средносрочна бюджетна прогноза, включително размера на бюджетните взаимоотношения на държавния бюджет с общините;

2. разделението на дейностите и определените  натурални и стойностни показатели за делегираните от държавата дейности, съобразно съответните  специални закони;

3. разчитане на средства  за съфинансиране и/или авансово финансиране  на проекти  по Европейски програми;
4. преглед на местните данъци, такси, цени на услуги и наеми;
5. задълженията по предявени вземания по влезли в сила съдебни решения;

6. прогнозата за очаквания размер на нови задължения за разходи и за поемане на ангажименти за разходи;

7. задълженията по финансиране на общинския дълг и намеренията за поемане на  нов общински дълг, както и максималния размер на общинския дълг и на общинските гаранции към края на бюджетната година;

8. задълженията по национални и регионални програми и проекти;

9. други бюджетни, отчетни  и статистически показатели на касова и  начислена основа;

10. други оценки и прогнози.
         (2)  Кметът на общината представя проекта на бюджет  за публично обсъждане от местната общност в срок не по-късно от 30 ноември, като оповестява датата на обсъждането най-малко 7 дни предварително на интернет страницата на общината и в местни средства  за масово осведомяване. Публичното обсъждане се провежда по ред, съгласно Приложение 1 на настоящата Наредба. За постъпилите предложения се съставя протокол, който се внася в общинския съвет заедно с окончателния проект на бюджета. 

         (3) Кметът на общината внася в общинския съвет окончателния проект на бюджета на общината, индикативния годишен разчет за сметките за средства  от Европейския съюз и прогнозите по чл. 82, ал. 3 от Закона за публичните финанси в срок до 20 работни дни от обнародването на Закона за държавния бюджет за съответната година.

Раздел VІI
Приемане на бюджета на общината
Чл.37. (1) Проектът на бюджета се разглежда от общинския съвет.

          (2) Общинският съвет приема с решение бюджета на общината по показателите по чл. 45, ал.1 от Закона за публичните финанси, в срок до 15 работни дни от внасянето му от кмета на общината. Размерите на бюджетните взаимоотношения с държавния бюджет трябва да съответстват на приетите със Закона за държавния бюджет за съответната година, както и на други, относими за общината показатели и разпоредби.

          (3) С решението по ал. 2 общинският съвет одобрява и:

1. максималния размер на новите  задължения за разходи, които могат да бъдат натрупани през годината по бюджета на общината, като наличните към края на  годината задължения за разходи не могат да надвишават 5 на сто от средногодишния размер на отчетените разходи за последните  четири години; ограничението не се  прилага за задължения за разходи, финансирани за сметка на помощи и дарения;

2. максималния размер на ангажиментите за разходи, които могат да бъдат поети през годината, като наличните към края на годината  поети ангажименти за разходи не  могат да надвишават 30 на сто от средногодишния размер на отчетените разходи за  последните четири години; ограничението не се прилага за ангажименти за разходи, финансирани за сметка  на помощи и дарения;
3. размера на просрочените задължения от предходната година, които ще бъдат разплатени от бюджета за текущата година;
4. размера на просрочените вземания, които се предвижда да бъдат събрани през бюджетната година;
5. лимита за поемане на нов общински дълг, максималния размер на общинския дълг и на общинските гаранции към края на бюджетната година;
6. разчетите за разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи;
7. други показатели, включително такива, определени в Закона за държавния бюджет за съответната година;
8. индикативен годишен разчет за сметките за средства от Европейския съюз;
9. актуализирана бюджетна прогноза;

        (4) Целевата субсидия за капиталови разходи по  ал. 3, т.6, определена от Закона за държавния бюджет за съответната година, може да се разпределя за делегирани от държавата дейности и/или за местни дейности. За сметка на тази субсидия могат да се предвиждат капиталови разходи и за делегираните бюджети. Разпределението й се  одобрява с решение на общинския съвет.

         (5) Със Закона за държавния бюджет за съответната година  може да се  определи:
1. друг размер на ограниченията по ал. 3, т.1 и 2;

2. общинските бюджети да включват и други показатели.

         (6) Бюджетът на общината се разпределя по тримесечия. Разпределението се  утвърждава от кмета на общината.

Чл.38. С общинския бюджет може да се предвиди резерв за непредвидени и/или  неотложни разходи в размер на  до 10 на сто  от общия размер на разходите на общината.

Чл.39. По решение на общинския съвет делегираните от държавата дейности могат да се  финансират допълнително със средства от собствените приходи и от изравнителната субсидия на общината.

Чл.40. Бюджетът на общината се публикува на интернет страницата на общината в срок до 10 работни дни след  приемането му от общинския съвет. Бюджетът на  общината се предоставя на Сметната палата и на Министерството на финансите в срок  до един месец след приемането му. На Министерството на финансите и на Сметната палата се предоставя информацията за одобрените показатели по чл. 94, ал. 3 от  Закона за публичните финанси по ред, определен от министъра на финансите.

Чл.41. (1) В случай, че до началото на бюджетната година държавният бюджет не бъде приет от Народното събрание, приходите по бюджета на общината се събират в съответствие с действащите закони, а разходите се извършват в размери не по-големи от размера на разходите за същия период на предходната година, и при  спазване на  фискалните правила по Закона за публичните финанси.

          (2) В случай, че до началото на бюджетната година държавният бюджет е  приет от Народното събрание, за периода до приемането на бюджета на общината от общинския съвет месечните разходи за делегираните от държавата дейности се извършват в размери не по-големи от утвърдените със Закона за държавния бюджет за съответната година бюджетни взаимоотношения на общината, а разходите за местни дейности  се извършват в размери не по-големи от размера на разходите за същия период на предходната година.

Раздел VІІI
Изпълнение на общинския бюджет
Чл.42. (1) Изпълнението на бюджета на общината  се организира от кмета на общината. 

            (2) В рамките на своята компетентност през бюджетната година, по предложение на кмета на общината, общинският съвет може да открива, закрива или преструктурира бюджетни звена в общината, финансирани със собствени средства.

            (3) Финансовите последици от решенията на общинския съвет по ал. 2, както и  тези, свързани с освобождаване на отделни категории лица от заплащане на определени публични задължения към общината, са за сметка на собствените приходи и/или на разходите за местни дейности по бюджета на общината.

Чл.43. (1) Приходите по бюджета на  общината се събират от общинската администрация, освен когато със  закон е предвидено друго.

           (2) Приходите от приватизация постъпват по бюджета на общината, като  наличните остатъци по сметките за постъпления от общинската приватизация към 31.12.2013 година се прехвърлят като трансфер по бюджета на общината до 31.01.2014 година.

           (3) Прехвърлените по бюджета на общината налични остатъци от закритите извънбюджетни сметки за приватизация, както и постъпленията от приватизация могат да се разходват чрез общинския бюджет, включително и за финансиране  на общинските органи, дейности и структури, свързани с приватизационния процес по прилаганите до  влизане в сила  на Закона за публичните финанси ред и правила за съответните общински извънбюджетни сметки, органи, дейности и структури /§ 12, ал.4 от ПЗР на Закона за публичните финанси/.

Чл.44. (1) Промени по бюджета на общината през бюджетната година и в размера на бюджетните взаимоотношения на общината с държавния бюджет се извършват при условията и реда на Закона за публичните финанси и на Закона  за държавния бюджет за съответната година.

           (2) Промените по бюджета на общината , извън тези по чл. 56, ал. 2 от  Закона за публичните финанси, се одобряват от общинския съвет. Промените, засягащи делегираните от държавата дейности, се одобряват при спазване на  ограниченията по чл. 125, ал. 1 от Закона за публичните  финанси.
           (3) Общинският съвет може да одобрява компенсирани промени между показатели  на капиталовите разходи, както и между отделни обекти, финансирани със  средства от целевата субсидия, определена със закона за държавния бюджет за съответната година, като промените  се одобряват само в рамките на бюджетната година.
           (4) Промените по ал.2 и ал.3 се одобряват по предложение на кмета на общината.  

           (5) Кметът на общината отразява промените по бюджета на общината, съответно по бюджетите  на второстепенните разпоредители с бюджет към него.
Чл.45. Условията и реда за извършване на промени, наблюдение, оценка и контрол на показателите по чл.94, ал.3, т.1 и т.2 и ал.5 от Закона за публичните финанси се определят съгласно Правила, Приложение 3 от настоящата наредба.

Чл.46. (1) Общинският съвет може, доколкото със закон не е определено друго, да оправомощи кмета на общината да извършва компенсирани промени:
1. в частта за делегираните от държавата дейности  - между  утвърдените показатели за разходите в рамките  на една дейност, с изключение на дейностите на делегиран бюджет, при условие че не се  нарушават стандартите  за делегираните от държавата дейности и няма  просрочени задължения в съответната делегирана дейност;

2. в частта за местните дейности – между утвърдените разходи в рамките на  една дейност или от една в друга, без да изменя общия размер на разходите;
          (2) Общинският съвет може да дава правомощия на кмета на общината по отношение на динамиката на бюджета и динамиката по сметките на средствата от Европейския съюз.    

          (3) В изпълнение на правомощията си по ал. 1 кметът издава заповеди.

          (4) Кметът извършва съответните промени по бюджета на общината, включително по бюджетите на второстепенните разпоредители с бюджет към него, в рамките на  промените по ал.1 и ал.2.
          (5) За извършените промени по реда на чл. 112, ал.5 и чл.125, ал.1 от Закона за публичните финанси, кметът представя на общинския съвет актуализирано разпределение  на променените бюджети, по приходите и разходите, тримесечно, до края на месеца, следващ тримесечието, в което са извършени промените.       

Чл.47. Временно свободните средства  по бюджета на общината могат да се ползват за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местните  дейности, и се спазват относимите за общините фискални правила по Закона за  публичните финанси, като не се променя предназначението на средствата  в края на  годината.
Чл.48. (1) Капиталови разходи, извън тези, финансирани за сметка на целевата субсидия за капиталови разходи и други трансфери от държавния бюджет, може да се извършват за сметка на приходи по бюджета на общината и при спазване изискванията на ал. 2 и 3, както и чрез поемането на дълг по реда на Закона за общинския дълг, при спазване на приложимите за общините фискални правила и ограничения по Закона за публичните финанси.

           (2) Постъпления от продажба на общински нефинансови активи се разходват само за  финансиране на изграждането, за основен и текущ ремонт на социална и техническа инфраструктура, както и  за погасяване на  ползвани заеми за финансиране на проекти на социалната и  техническата инфраструктура.
         (3) Постъпленията от приватизация може да се разходват само за придобиване и основен ремонт на дълготрайни активи, за разходи, свързани с приватизационния процес, както и за погасяване на ползвани заеми за финансиране на проекти на социалната и техническата инфраструктура.     
         (4)  Текущи разходи за местни дейности не може да се финансират за сметка  на поемането на дългосрочен дълг от общината.

Чл.49.  Не се допуска извършването на разходи, натрупването на нови задължения за разходи и/или поемането на ангажименти за разходи, както и финансиране на програми или проекти, които не са  предвидени в годишния бюджет на общината.

Чл.50. (1) Общината възстановява в държавния бюджет неусвоените средства от целеви трансфери в срок до 31 януари на следващата бюджетна година.

            (2) Постъпилите по бюджетите на общините средства от целеви субсидии за капиталови разходи, които не са усвоени към края на текущата бюджетна година, се разходват за същата цел през следващата бюджетна година, като при остатък той се възстановява в държавния бюджет в срок до 20 декември.

            (3) Алинеи 1 и 2 не се прилагат, когато със Закона за държавния бюджет за съответната година или с акт на Министерския съвет е определено друго.

Чл.51. (1) Кметът на общината може да ограничава или да спира финансирането на бюджетни организации, звена и субсидирани дейности по бюджета на общината при  нарушение на бюджетната дисциплина до неговото преустановяване.

             (2) Прилагането на ал. 1 не може да води до преустановяване на дейността на засегнатата бюджетна организация, звено или субсидирана дейност или до неизпълнение на произтичащи от нормативен акт или от международен договор задължения.

Раздел IX
Текущо наблюдение и контрол

Чл.52. (1) Кметът на общината осъществява текущо наблюдение на:

1. изпълнението на общинския бюджет и общинските средства за сметки от Европейския съюз;
2. показателите по чл.14 от Закона за публичните финанси за контролирани от общината лица, които попадат в подсектор “Местно управление” и не са разпоредители с бюджет по бюджета на общината, както и на динамиката и текущото състояние на техния дълг;
3. съществени сделки и операции на общината и на разпоредителите с бюджет по бюджета на общината, които нямат пряк касов ефект върху бюджета на общината, като ефектът от такива сделки и операции се измерва и представя по показателите по чл.14 от Закона за публичните финанси.

       (2) Кметът представя в общинския съвет информация за изпълнението на бюджета на общината, сметките на средствата от Европейския съюз , както и за останалите показатели, сделки и операции по ал.1, т.2 и т.3 за полугодието в срок до 30 септември.

       (3) Информацията по ал.1, т.2 и т.3 се представя обособено от информацията по ал.1, т.1.

       (4) Кметът на общината информира местната общност за изпълнението на бюджета и сметките на средствата от Европейския съюз, като след представянето в общинския съвет на информацията за изпълнението на бюджета към полугодието и отчета за изпълнение на бюджета към края на бюджетната година, същите се правят достъпни за обществеността на интернет страницата на общината.

         (6) Кметът на общината упълномощава длъжностни лица от състава на администрацията да осъществяват функции по текущо наблюдение и контрол в съответствие с изискванията на Закона за публичните финанси и настоящата Наредба.

Раздел X
Отчитане на общинския бюджет
Чл.53. (1) Кметът на общината изготвя годишния отчет за изпълнението на бюджета по показателите, по които е приет, придружен с доклад, и го внася за приемане от общинския съвет.

         (2) Отчетът по ал. 1 се придружава и от:

1. отчет за изпълнението  на сметките  за средства от Европейския съюз;

2. отчетната информация по чл. 137, ал. 1, т. 1,  2 и 3 от Закона за публичните финанси;

3. друга отчетна информация.

         (3)   В доклада  по ал. 1 се включва и информация за изпълнението на фискалните цели, както и  за изпълнението на прогнозите по чл. 82, ал.3 от Закона за публичните финанси.
         (4) Председателят на общинския съвет организира публично обсъждане на отчета по ал. 1 от местната общност, като оповестява датата на обсъждане най-малко 7 дни предварително  на интернет страницата на общината и в местните средства за масово осведомяване. Публичното обсъждане се провежда по ред, съгласно Приложение 2 от настоящата Наредба.
         (5) Общинският съвет след обсъждането по ал. 4 приема отчета по ал. 1 не по-късно от 31 декември на годината, следваща отчетната година.

         (6) Приетият отчет по ал. 5 и отчетът за сметките за средства от Европейския съюз по ал. 2, т. 1 се публикуват на интернет страницата на общината.

Чл.54. Разчетите за сметките за средства  от Европейския съюз на общините се изготвят от кмета на общината и се утвърждават от общинския съвет. Редът за изготвяне, утвърждаване и актуализиране на разчетите е определен в раздел XI на настоящата Наредба.

Раздел XI
Сметки за средства от Европейския съюз и чужди средства
Чл.55. (1) Средствата от Европейския съюз и свързаното с тях съфинансиране се администрират и управляват от общината и нейните разпоредители с бюджетни средства чрез сметки за средства от Европейския съюз.

         (2) Сметките за средства от Европейския съюз са финансово-правна форма за получаване и разходване от бюджетните организации на средства от Европейския съюз и свързаното с тях съфинансиране.             

         (3) Средствата от Европейския съюз и свързаното с тях съфинансиране може да постъпват и да се разходват чрез бюджета на общината, когато това е предвидено със закон или с акт на Министерския съвет.

         (4) Министърът на финансите може да определи режимът на сметките за средства от Европейския съюз да се прилага и за средства по други международни програми и договори, доколкото с нормативен акт не е предвидено друго.   

         (5) Общината и нейните разпоредители с бюджетни средства могат да имат самостоятелни сметки за отчитане на средствата от Европейския съюз, за които се изготвя обобщен касов и счетоводен отчет.

Чл.56. (1) Сметките за средства  от Европейския съюз се съставят в български левове.

         (2) Разчетите за сметката за средствата от Европейския съюз на общината се изготвят и актуализират от кмета на общината и се утвърждават от общинския съвет.
         (3) Чрез сметката за средства от Европейския съюз на общината може да се извършва и авансово финансиране на плащания по проекти, финансирани със средства от Европейския съюз под формата на безлихвени заеми, гласувани от общинския съвет.

         (4) За авансово финансиране на плащания по проекти, финансирани със средства от Европейския съюз може да се отпускат временни безлихвени заеми от бюджета на общината с решение на общинския съвет.

         (5) Срокът за погасяване на заемите се обвързва със сроковете на ползването на съответното  финансиране със средства от Европейския съюз и свързаното с тях национално съфинансиране и може да превишава края на бюджетната година.

         (6) В случаите на отказ на финансиращия орган да верифицира разходите, извършени с ползван заем същият се трансформира в трансфер в съответствие с ДДС № 0 7/2008 г. на Министерство на финансите.

         (7) При съставяне на индикативен годишен разчет за сметката за средства от Европейския съюз, следва да се включи следната информация:

1. Проект /наименование/;

2. Източник на финансиране;

3. Година начало-край;

4. Сметна стойност – в т.ч. по източници безвъзмездна финансова помощ и собствен принос на общината;

5. Усвояване на средства по проекта за съответната година – в т.ч. по източници безвъзмездна  финансова  помощ и собствен принос на общината;

         (8) За инвестиционни проекти в  процес на подготовка и в процес на оценка, за които е нужно задължително съфинансиране от общината, следва да се включи следната информация :

1. Проект /наименование/;

2. Източник на финансиране;

3. Година начало-край;

4. Сметна документация – в т.ч. по източници безвъзмездна помощ и собствен принос на общината;

5. Усвояване на средства по проекта за съответната година – в т.ч. по източници безвъзмездна  финансова помощ и собствен принос на общината.
Чл.57.  Разпоредители със  сметки за средства от Европейския съюз са ръководителите на  бюджетни организации, в съответствие с  чл.4, ал. 5 от Наредбата.

Чл.58. (1) Средствата за плащания по бюджетите и сметките за средства от Европейския съюз, както и допустимите и приложими форми на финансиране по реда на Закона за публичните финанси могат да се използват за финансиране на плащания по съответните програми и проекти, включително и в случаите, когато не е постъпило или не е разполагаемо за плащания полагащото се финансиране от Европейския съюз или от съответния донор или кредитор по други международни програми и договори.

          (2) Разпоредбата на ал. 1 се прилага, при условие че не противоречи на съответното законодателство на Европейския съюз, на договорите, условията и изискванията на програмите и проектите.

Чл.59. (1) Чуждите средства се администрират и управляват от бюджетните организации чрез сметки за чужди средства.

         (2) Сметките за чужди средства са финансово-правна форма за получаване, съхраняване, разпределяне и разходване от бюджетните организации на чужди средства.

         (3) Сметките за чужди средства се прилагат, доколкото операции с чужди средства не се извършват чрез съответните бюджети и сметки за средствата от Европейския съюз.
         (4) Сметките за чужди средства не се включват в общинския бюджет и за тях не се съставят и утвърждават бюджети и разчети. 

Раздел XII
Общински дълг

Чл.60. Общински дълг са всички финансови задължения, поети от името и за сметка на общината при спазване изискванията на Закона за общинския дълг.

Чл.61. Общински дълг се поема с решение на общинския съвет и се формира от:
1. емисии на общински ценни книжа;
2. дълга, поет с договори за общински заеми;

3. дълга на общинските предприятия по чл. 52 от Закона за общинската собственост;

4. изискуеми общински гаранции;

5. безлихвените заеми, отпуснати по реда на Закона за публичните финанси за временен недостиг на средства по бюджетите на общините;

6. безлихвените заеми от централния бюджет за финансиране на разходи до възстановяването им по одобрени проекти по програми, съфинансирани от Европейския съюз;

7. финансов лизинг и други форми на дълг съгласно Регламент на Съвета (ЕО) № 479/2009 от 25 май 2009г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ, L 145/1 от 10 юни 2009г.).

Чл.62. Общината може да поема дългосрочен дълг за:

1. финансиране на инвестиционни проекти в полза на местната общност;

2. рефинансиране на съществуващ дълг;

3. предотвратяване и ликвидиране на последиците от форсмажорни обстоятелства;

4. осигуряване на плащания по изискуеми общински гаранции;

5. общински проекти за публично-частно партньорство.

Чл.63. (1) Общината може да поема краткосрочен дълг за финансиране на:

1. предоставяне на публични услуги при временен недостиг на средства, възникнал по време на изпълнението на бюджета;

2. капиталови разходи, средствата за които предстои да бъдат осигурени от бюджетни приходи, помощи или влязъл в сила договор за дългосрочен дълг;

3. неотложни разходи за предотвратяване и ликвидиране на последиците от форсмажорни обстоятелства; 

4. плащания по изискуеми общински гаранции.

           (2) Краткосрочният дълг по ал. 1, освен в случаите по ал. 1, т. 2, трябва да бъде погасен в рамките на бюджетната година, в която е поет, но не по-късно от 25 декември на съответната година.

           (3) В случай че краткосрочният дълг по ал. 1, т. 3 не може да бъде погасен в срока по ал. 2, той трябва да бъде поет за срок не по-дълъг от 6 месеца.

Чл.64. Източници за обслужване на общинския дълг са:

1. собствените приходи на общината;

2. общата изравнителна субсидия;

3. държавните трансфери за делегирани от държавата дейности, без тези за екологични обекти, за инвестиционни проекти в случаите, когато няма неразплатени разходи за тези дейности.

Чл.65. Общината извършва текущо наблюдение за състоянието на дълга на търговските дружества с общинско участие в капитала, както и на останалите контролирани от общината лица, чиито средства и операции не са включени в общинския бюджет.

Чл.66. (1) Кметът на общината изготвя годишен отчет за състоянието на общинския дълг и го внася в общинския съвет като неразделна част от отчета за изпълнението на общинския бюджет.

         (2) Общинският съвет приема с решение годишния отчет за състоянието на общинския дълг. 
Чл.67. Плащанията по общинския дълг и издаването на общински гаранции се извършва съгласно изискванията на чл.21 от настоящата Наредба, доколкото със  закон не е предвидено друго.

Допълнителни разпоредби

§ 1. Наредбата се приема от Общински съвет  - Враца на основание чл. 82, ал.1 от Закона за публичните финанси и влиза в сила от 01.01.2014 г. В частта за бюджетния процес влиза в сила от датата на приемането й.
§ 2. Отменя действащата към момента Наредба за съставяне, изпълнение и отчитане на общинския бюджет, приета с Решение на Общински съвет – Враца № 78 от 24.06.2004г.

§ 3. Кметът на Община Враца да утвърди Вътрешни правила за организация на бюджетния процес, в съответствие с чл.7, ал.7 от Закона за публичните финанси в срок до 30.09.2014 година.

§ 4. В срок три години от влизането в сила на Наредбата, Община Враца следва да приведе показателите си за наличните в края на годината поети ангажименти и задължения за разходи, в съответствие с ограниченията на чл.94, ал.3, т.1 и т.2 от Закона за публичните финанси.
        Приложения
     Приложение 1
Правила
за провеждане на публично обсъждане на проекта за общинския бюджет

1. Кметът на общината организира изготвянето на материал, представящ основните показатели на проекта за бюджет.  

2. На интернет страницата на общината и в местни средства за масово осведомяване  се публикува обява, съдържаща датата и мястото за  публичното обсъждане на проекта за  общински бюджет.
3. Материалът, представящ основните показатели на проекта за бюджет се представя за публично обсъждане. 
4. Основните показатели на проекта за бюджет и бюджетните прогнози се публикуват на интернет страницата на общината.

5. Срокът за провеждане на публичното обсъждане на проекта за бюджет за съответната година е 30 ноември на предходната година.

6. Обявата за публичното обсъждане се публикува най-малко седем дни преди неговото провеждане.

7. Становища, предложения и препоръки по предложения проект за общински бюджет могат да се отразяват при запазване на баланса на бюджета.

8. За постъпилите становища, предложения и препоръки от публичното обсъждане, се съставя протокол, който е неразделна част от проекта за общински бюджет при разглеждането му  на заседание на общинския съвет.

       Приложение 2
Правила 
за провеждане на публично обсъждане на годишния отчет за изпълнението на общинския бюджет

1. След внасянето от кмета на общината на отчета за годишното изпълнение на общинския бюджет за разглеждане от общинския съвет, Председателят на общинския съвет организира изготвянето на материал, представящ основните показатели на годишния отчет.  
2. На интернет страницата на общината и в местни средства за масово осведомяване  се публикува обява, съдържаща датата и мястото на  публичното обсъждане на годишния отчет. 
3. Материалът, представящ основните показатели на годишния отчет се представя за публично обсъждане. 
4. Основните показатели на годишния отчет се публикуват на интернет страницата на общината.
5. Обявата за публичното обсъждане се публикува най-малко седем дни преди провеждането му.
6. За постъпилите становища, както и за изразените мнения по време на публичното обсъждане се съставя протокол, който се разглежда от Постоянните комисии на общинския съвет заедно с разглеждането на отчета.
Приложение 3
Правила

за условията и реда за извършване на промени, наблюдение, оценка и контрол на показателите по чл.94, ал.3, т.1 и т.2 и ал.5 от Закона за публичните финанси, във връзка с поети ангажименти и възникнали задължения

1. Кметът на общината организира изготвянето на обобщена справка за поетите ангажименти и възникнали задължения на база информацията за поетите ангажименти и възникнали задължения  на първостепенния разпоредител с бюджет и информация за поетите ангажименти и възникнали задължения, предоставена от второстепенните разпоредители с бюджет по бюджета на Община Враца.
2. Кметът на общината определя длъжностни лица, които ежемесечно изготвят и представят справка за поетите ангажименти и възникнали задължения за първостепенния разпоредител с бюджет, в сроковете за изготвяне и представяне на отчета за касово изпълнение на бюджета.
3. Второстепенните разпоредители с бюджет в Община Враца изготвят и представят ежемесечно справка за поетите ангажименти и възникнали задължения за второстепенните разпоредители с бюджет, в сроковете за изготвяне и представяне на отчетите за касово изпълнение на бюджета.
4. Справките се изготвят от разпоредителите с бюджет при съответствие с условията за поет ангажимент, съгласно ДДС № 4 / 01.04.2010г. на Министерство на финансите. Поемане на ангажимент е налице, когато в резултат на сключен договор, международно споразумение, нормативен акт, решение на държавен, общински или съдебен орган или друг документ се ангажира бюджет, сметка за средства от Европейския съюз с бъдещо плащане на конкретно определени средства, към конкретно определено лице при бъдещо изпълнение или наличие на определени условия и обстоятелства, засягащо съответното лице – получател на средствата.

5. Наличен ангажимент в края на отчетния период е размера на средствата по договора, намалени с начислените задължения по него.

6. Разходите за текуща издръжка се отчитат като текущ ангажимент и текущ разход през бюджетната година.

7. При съставяне на проекта за бюджет на Община Враца се планират средства по поети ангажименти и неразплатени задължения в предходния бюджетен период, които ще се реализират чрез съответния проектобюджет.

8. Поемането на ангажименти и задължения за разходи се извършва при съответствие с възможните ресурси.

9. Изпълнението на изискването на чл. 94, ал.3, т.2 от Закона за публичните финанси, за налични ангажименти към края на бюджетната година в размер до 30 на сто от средногодишния размер на отчетените разходи за последните четири години се осигурява при съобразяване на поетите ангажименти с осигуреното финансиране.

10. Отразяването на ангажиментите и задълженията за разходи от разпоредителите бюджет се извършва при съответствие с нормативната уредба, приложима за местните финанси и указанията на Министерство на финансите.
